Ninno Bixio

Giœumo Ninno Bixo (o Bixio), patrioto, generâ e polittico italian (Zena, 2 ottobre 1821 – Banda Aceh, 16 dicembre 1873).

 Vìtta 
Urtimo de œutto fræ, o perdette a moæ mentre o l'ea ancon figgiœu (1830), e percose o poæ, passao a segonde noççe, o no se curò de lê, o l'arestò abbandonao a lê mæximo, e doppo un'infançia priva de ogni conforto o s'imbarcò comme mocciaccio inte 'n bregantin ch'o partiva pe l'America.

Tornao a Zena, i fræ o costrenzettan a arrolâse inta mæña sarda. Nonostante o so carattere impetozo e távotta rebello, o Ninno Bixo, pe a dua esperiença fæta in mâ, o seppe cattivâse l'affetto di supeioî e o fu promosso a-o grao de aspirante, ma, no poendose liberâ da-o so incessante dexideio d'avventua, o lasciò o serviççio regio e o partì con doi amixi, o Parodi e o Tin, insce 'na nave americaña in rotta pe Sumatra. A monotonia e a mognaja da vitta de bordo spinzettan i træ a-a fuga. Into tentativo o Parodi o moì, devoao da-i pescichen, i âtri doi ariescin a toccâ tæra, sfinii. Doppo varie vexende fun repiggiæ da-o so capitagno e conduti a Niorche (1846).

A-i primmi do 1847 o B. o l'ea a Pariggi, ospite de so fræ Lusciandro, e chì o conosceiva o Mazzin. Tornao a Zena e vegnuo amigo do Mameli, o l'inçò e o fu cappo de dimonstraçioin politiche e de atti ardii. O 4 de novembre in Ciaçça Ducâ o l'afferrò pe a brilla o cavallo de Carlo Alberto, inçitando o re a varcâ o Texin.

Scciuppao a guæra, o corì a combatte, e fu a Governolo, a Viçença, a Trevizo, ardente e generozo inte battagge, delongo pronto a urlâ, a giastemmâ, a criticâ. Verso a fin do 1848 o l'intrò inta legion italiaña do Gaibado.

Proclamâ a Repubbrica Romaña e sbarcæ i Françeixi a Çivitavegia, o fu latô da protesta de l'Assemblea constituente a-o generâ Oudinot. O 30 d'arvî 1849 o se distinse a San Pancraçio, compindo di atti che parsan di "conti fantasteghi de bravate orlandesche" e o 9 de mazzo pe-o so valorozo contegno a Palestriña o fu nominao capitan. O 3 de zugno, agiuttante do Gaibado, o se crovì de groia a Villa Corsciña, donde o combattimento o fu ciu incagnio e decixivo. Una graviscima feria a levò a-a lotta questo "ófiçiâ d'âte spiançe", into quæ molti viddan resciuscitao o Zane de Bande Neigre. O fu ricoverao insemme co-o Mameli a l'uspiâ di Pellegrin.

Cheita a Repubbrica, o Bixo o tornava a Zena e missose a studiâ o ghe conseguiva o diploma de capitan de longo corso, da pœu o se spozava e o navegava pe sei anni continnoi. A-a vigilia da guæra contra l'Aostria o s'improvvizò scritô, e o fondò e diresse un giornale, o San Zorzo (da pœu Naçion). Into 1859 o l'ebbe o comando de un battaggion di Caccioei di Arpe e o fu ancon quello de Romma, ardente e temeraio, da-o Po a-o Stervio, onde o fu sorpreizo da Villafranca. O fu da pœu in Toscaña, inte l'ezerçito da Liga de l'Italia çentrâ, a comandaghe un reggimento, torna a-o scianco do Gaibado.

Scciuppao l'insurreçion da Seçilia into 1860, o fu un di ciu fervidi preparatoî da spediçion di Mille; o comandò o Lombardo scin a Marsala; o combattè a Calatafimi, donde, a-a testa do primmo battaggion, o l'apparse mirabile pe a parte ch'o l'ebbe inte l'açion. A l'ingresso in Palermo o fu ferio e, sdegnozo de cue, o se trasse da lê a balla da-e carne. O carattere impetozo o provocò una gran caladda co l'Agnetta a-o mortóio de Tüköry (e ne segui l'anno doppo un duello tra i doi in Sviççera). Misso a-a testa de una brigadda o fu mandao a reprimme i dezordini de Bronte, rea "de leiza umanitæ", e o ghe fu punitô inezorabile. Passao in Calabria, inte l'attacco de Reggio o l'ebbe o cavallo amaççao e o fu fejo a un braçço (21 agosto). O 7 settembre o l'ea a-o Vallon de Rovito, e insce o lœugo do martœuio di Bandea o l'"inçendiò l'aia" co-in discorso breve, vibrao e tempestozo. O razonse a Nappoi o Gaibado, che inte giornæ do Volturno o gh'affidò a poxiçion di Ponti da Valle, donde o stoccò l'urto do von Mechel.

Promosso lœugotenente generâ e eletto deputao, o misse paxe tra o Gaibado e o Cavour; o resse a divixon de Lusciandria, o l'ebbe di incareghi onoeivi e importanti. Into 1866 o parteçipò a Custoza a-e urtime fase da battaggia, respinzendo sdegnozo e intimaçioin de reiza. O Da Rocca o-o propose comme cappo de Stato Maggiô; atri pensò a lê pe o Ministeio da Mæña. Into frevâ do 1870 o fu nominao senatô e poco doppo o l'assonse o comando da divixon de Bologna. Into succescivo settembre o fu ciammao a fâ parte do corpo d'opiaçioin int'o stato pontifiçio e o 20 de quello meize o l'intrò in Romma contemporaniamente a-e truppe do generâ Cadorna.

Separaose finalmente da l'ezerçito co-in memorabile orde do giorno, o se dette a-a construçion de un bastimento in færo, ch'o ciammò Maddaloni, co-o quæ o viágiò quarche meize inte l'arçipelago maleize. Un'epidemia colerica, propagaase into so equipaggio, a l'amortava quella fibra ecceçionâ de navegatô, de sordatto, de patriotto, o 16 dexembre 1873, into porto de Aceh, inte l'izoa de Sumatra (a-a giornâ dancheu in Indonéxia) A so sarma a fu portâ da l'armiraggio Canevâ, into 1877, a Zena e deposta into Çimiteio monumentale de Stagen.

 Vôxe corelæ 
 Elenco di Mille

 Bibliografìa 
 Enciclopedia Treccani, 1930.

 Atri progetti 

Categorîa:Biografìe
Categorîa:Gente de Liguria
Bixio